**UNIVERZITET U SARAJEVU
FAKULTET POLITIČKIH NAUKA
KOMUNIKOLOGIJA/MA**

**TINEJDŽERI, SREĆA I NOVI MEDIJI (INTERNET)
- Istraživačka priča -**

**Predmet:** Istraživačko novinarstvo **Student:** Indira Hamzić, 894, R
**Mentori:** Prof. dr. Fahira Fejzić Čengić Doc. dr. Mustafa Sefo

Sarajevo, 2018.

**UVOD**

*Djeca i mladi žive i odrastaju okruženi brojnim medijima putem kojih dolaze u dodir s raznovrsnim medijskim sadržajima, informišu se i komuniciraju. Mediji snažno utječu na društvena ponašanja, formiranje i prenošenje vrijednosti, oblikovanje životnih stilova, stavova i identiteta. U današnjem medijskom svijetu, svijetu beskonačne ponude, stalno dostupnih raznovrsnih medijskih sadržaja, zaštita djece i adolescenata od potencijalno štetnih sadržaja sve je teža. Zakonskim i regulativnim odredbama može se pomoći i pridonijeti u zaštiti od neprimjerenih i potencijalno štetnih medijskih sadržaja. Međutim, brojna istraživanja ukazuju da djeca starija od dvanaest godina digitalne sadržaje znatno više koriste, najčešće bez ikakvog nadzora, preko drugih medijskih platformi koje su u blažem ili nikakvom regulativnom režimu, takav je upravo Internet! Komunikacija djece i adolescenata s odraslima dobrim je dijelom zamijenjena korištenjem medijskih sadržaja na različitim platformama i raspravama s vršnjacima na društvenim mrežama, vrlo često bez kritičkog uvida roditelja.*

**Internet kao DNA novih generacija tinejdžera**

Kako bi se mogla posmatrati uloga medija u odgoju djece, potrebno je najprije definisati ko se smatra djetetom. Prema UNICEF-ovoj Konvenciji o pravima djeteta, „dijete je svako ljudsko biće do 18 godina starosti“ (UNICEF, 1989). Definisati sreću je nemoguće, sreća nije samo osjećaj, sreća je uspijeh, ambicija, ideja, zdravo okruženje, čiste misli.. Sreću neću ni pokušati definisati, ali ću svakako definisati bar neke od stvari koje direktno utječu na sreću ili odustvo sreće i njenih srodnih pojmova kod adolescenata. Današnja su djeca mnogo više izložena medijima u poređenju sa svojim roditeljima u istoj dobi. Tome je doprinijela pojava interneta koji je omogućio sjedinjavanje medija i dostupnost medija na novim uređajima. Pametni uređaji danas su sastavni dio odrastanja i utječu na stvaranje nerealnih očekivanja kod mladih, a u kombinaciji sa smanjenom fizičkom aktivnošću i nedostatkom socijalnih interakcija uživo utječu na smanjenje razine sreće kod mladih. Gledajući historijske trendove, nakon 1990.-ih, kada je započelo bujanje uređaja s ekranima, uočen je i generalni pad razine sreće kod tinejdžera. „Nakon 2012. godine, kada je više od 50% tinejdžera posjedovalo pametni uređaj, zadovoljstvo životom, samopouzdanje i sreća rapidno su pali. Prema nedavnom istraživanju, tinejdžeri koji troše previše vremena na svojim pametnim telefonima su nesretniji nego drugi. Znanstvenici sa sveučilišta San Diego State University (SDSU) savjetuje djecu i mlade ljude da provode manje od dva sata dnevno na digitalnim medijima, tako da mogu „potaknuti svoju sreću i samopoštovanje.” Istraživači vjeruju da tinejdžeri mogu biti sretniji kada vježbaju i sastaju se sa svojim prijateljima, a suprotno kada provode previše vremena na internetu i digitalnim medijima nesretniji su. Vrijeme provedeno ispred ekrana smanjuje razinu sreće. Ravnoteža između korištenja interneta i „količine zadovoljstva i sreće“ mora se održavati kroz ograničeno vrijeme koje dijete provede ispred ekrana. Kao dokaz navodi se da su sudionici istraživanja koji su rođeni 2000.-te godine i koji su neizbježno odrasli „na internetu“, bili su manje zadovoljni životom, imali niže samopoštovanje za razliku od tinejdžera odraslih u 1990-tim. Profesor Twenge zaključuje da je pojava smartphone-a najvjerovatnije objašnjenje za iznenadno smanjenje psihološke dobrobiti tinejdžera.“ [[1]](#footnote-2)Apstiniranje i nekorištenje digitalnih medija također ne utječe na veću razinu sreće kod mladih. Rješenje je negdje u sredini, odnosno u umjerenoj konzumaciji digitalnih medija. Istraživanje je pokazalo da su najsretniji tinejdžeri bili oni koji su pred ekranima provodili nešto manje od sat vremena dnevno. Svaki sljedeći sat proveden pred malim ekranom povezan je s većim razinama nesretnosti, odnosno manjim lučenjem „endorfina“.[[2]](#footnote-3) Uzroci nezadovoljstva i nedostatka sampoštovanja i samopuzdanja je upravo sadržaj kojim su svakodnevno izloženi na internetu. Ta iskrivljena slika realnosti i onoga što je poželjno dovela je do situacija koje su zabrinjavajuće. Uzmemo li za primjer promjenu shvatanja ljepote koja je dostigla sasvim novu razinu po pitanja utjecaja promjene mišljenja. „U zemljama poput Japana, Vijetnama i Tajlanda česte su operacije kojima se proširuju oči kako bi više ličile ženama sa Zapada. Kozmetička industrija odlično zarađuje na promjenama ideala ljepote. U Aziji vlada pomama za losionima za izbjeljivanja kože. Na Tajlandu prodaja izbjeljujućeg losiona čini 60 % godišnjeg prometa od 100 miliona američkih dolara. Svjetski poznata kozmetička korporacija L'Oreal prodaje „trostruki izbjeljujući obnavljajući losion nakon godina ispitivanja na azijskoj koži“ (Sigman, 2010, str. 49). Čini se kako mediji odgajaju društvo tako da ljepotu vide u svemu umjetnome i onome što moraju platiti kako bi to i ostvarili. Iako se to čini nerazumno, osjetljivim kategorijama društva kakvi su adolescenti to može stvoriti trajne iskrivljene percepcije.“Glavni faktor djetetovih karakteristika je njegova dob koja okvirno pokazuje djetetov stupanj psihofizičkog razvoja (okvirno jer nisu sva djeca iste dobi jednako razvijena). Jer, djeca različite dobi, odnosno razvojnog stepena, na različit način interpretiraju i doživljavaju svijet oko sebe pa tako i medijske sadržaje“. (Dworak, M. i Wiater, A., 2013, str.1-4).

**Cyberbullying**

Kada se tinejdžerima sadržaj čini realističnim, oni obraćaju više pažnje na njega i ulažu više misaonog napora da ga prerade te se više s njim identificiraju. Zato, nasilni sadržaji mogu imati jači učinak na djecu koja ih smatraju stvarnim i mogućim, a zastrašujući sadržaj ima slabiji učinak ako ga djeca drže nestvarnim i nemogućim. Kada se adolescenti identificiraju s medijskim modelima, onda i lakše usvajaju njihova ponašanja i osjećaju veću empatiju za njih. Dok postoje tinejdžeri kojima je potrebno i razumijevanje i zaštita od različitih vrsta nasilja sa kojim se susreću, postoje i oni tinejdžeri koji su nažalost dio ili pokretači nasilja na internetu nad svojim vršnjacima, ali svakako i njima je potrebna pomoć i zaštita jer su postojeće probleme i možda zlostavljanje u stvarnom životu kanalisali na pogrešan način. To je upravo „cyberbullying“. [[3]](#footnote-4) Ovaj novi oblik nasilja ne razlikuje se mnogo od adolescentskog nasilja koje je već dugo prisutno u društvu, razlika je tek u sredstvu kojim se nasilje ostvaruje. S druge strane, za razliku od klasičnog nasilja, cyberbullying može ostaviti još i teže posljedice jer takvu vrstu nasilja može pratiti mnogo veći broj ljudi, mnogo je lakše proširiti informaciju, a uz to informacija na internetu može postojati doslovno zauvijek. Dok povrede od udaraca blijede i nestaju, emocionalna bol svakim se ponovnim izlaganjem nasilju produbljuje i ponavlja. Osim toga, s obzirom na trajnost materijala postavljenog na internetu, osoba može u nekom drugom periodu života postati žrtva nasilja radi nečega što se dogodilo mnogo prije. Zlostavljati putem interneta mnogo je lakše nego činiti to uživo. Internet nudi mogućnost skrivanja identiteta, zbog čega će se djeca lakše odlučiti na pogrešno postupanje prema drugoj djeci. Korištenje različitih lozinki i lažnih imena omogućuje lakše skrivanje identiteta, a takav način ophođenja sa žrtvom iziskuje mnogo manje energije i ličnog rizikovanja, koje redovno prati suočavanje licem u lice. Ranjavati nekog drugog sakriven „iza ekrana“ mnogo je emocionalno lakše od istog tog čina licem u lice. Koliko je to zapravo ozbiljno govori podatak da „zbog zlostavljanja na internetu u svijetu svake godine 19.000 tinejdžera pokuša samoubistvo, a njih 4000 to i učini“, [[4]](#footnote-5) stoji u podacima američke organizacije PSA Stop Bullying.

**Anketa**

 Uz pomoć sve naprednijih tehnologija razvijalo se znalačko iskorištavanje emotivne ranjivosti djece i adolescenata, a istovremeno se radilo na zaobilaženju roditelja, oslabljujući sve više njihovu roditeljsku ulogu. Upravo ta roditeljska uloga je bila moj motiv za izradu ankete koju je popunilo 53 roditelja koji imaju djecu dobne starosti od 12 do 18 godina, to je razdoblje upravo adolescentski period koji je predmet istraživanja. Dobne skupine od 14-18 godina, je bilo njih 61,5% a od 12-14 godina 38,5%. Postotak roditelja koji svakodnevno prate koliko vremena dnevno njihova djeca provedu na internetu uključujući i igrice je 84,6%, a u manjini su bili oni koji ne prate internet aktivnosti, njih je bilo 15,4%. Što se tiče ograničavanja vremena koje djeca provode na intenetu, 38,5% roditelja rijetko ograničavaju vrijeme svojoj djeci, 30,8% roditelja to uopšte ne čine dok 23,1% roditelja ograničava vrijeme provedeno na internetu a 7,7% njih to radi rijetko. Na pitanje na koji način njihova djeca provode slobodno vrijeme 76,9% provodi vrijeme na igrice, TV i društvene mreže, na izlaske i druženje sa vršnjacima 38,5%, Čitanje knjiga i šetnja 15,4 % i ništa od navedenog također 15,4%. Vlastiti smartphone uređaj ili tablet ima 92,3 % djece a 7,7% njih nema vlastiti uređaj. Na pitanje koliko prema vašem mišljenju internet pozitivno utječe na uspješnost djeteta u školi, na njegove ambicije, kreativnost i ideje od 1 do 10, prosječan odgovor je bio 5, a bilo je i roditelja koji su ocijenili pozitivan utjecaj interneta i sa 8, ali i onih koji su isti ocijenili sa 2. 61,5% roditelja je smatralo da internet ima više negativnih nego pozitivnih utjecaja na dijete, što je poprilično kontradiktorno u odnosu na prethodno pitanje kada je prosečna ocjena bila čak 5. Pozitivne utjecaje interneta na svoje dijete je prepoznalo 38,5% ispitanih roditelja. U anketi sam postavila pitanje koje je donekle tačno ali ne u potpunosti da bih testirala iskrenost i upućenost roditelja, pitanje je glasilo: „Da li ste znali kako plavkasta svjetlost koju emitiraju gadgeti poput telefona, tableta i prijenosnih uređaja može loše utjecati na lučenje melatonina. Riječ je o ključnom hormonu spavanja koji reguliše „unutrašnji sat“ te njegov poremećaj loše djeluje na san i kvalitet spavanja, što može imati brojne negativne efekte poput lošeg raspoloženja, smanjene koncentracije, problema s pamćenjem itd?“ Ta konstatacija je ustvari tačna, boravak na internetu, društvene mreže i igrice utječu negativno na lučenje melatonina ali to ne uzrokuje plavkasta svjetlost koju emituju gadgeti, ali 53,8% roditelja je odgovorilo da zna za to, a 46,2% njih je odgovorilo iskreno sa ne. Za neuspjeh djeteta u školi gotovo uvijek krivi internet 7,7% roditelja, 23,1% nikada za to ne krive internet, 30,8% njih to rade rijetko a 38,5% roditelja ponekad krive internet za neuspjeh djeteta u školi. 53,8% ispitanih roditelja zna da zbog zlostavljanja na internetu u svijetu svake godine 19 000 tinejdžera pokuša samoubistvo, a njih 4 000 to i učini, 46,2% nije znalo za takav podatak. Opasnosti na koje roditelji ukazuju svojoj djeci a tiču se opasnosti na internetu su: pedofilija, opasnosti od raznih predatora, nasilje na internetu, razne prevare, lažni postovi, općenito o svim opasnostima, o opasnostima davanja previše informacija o sebi, da izbjegavaju kontakt sa nepozatim osobama, o raznim izazovima za tinejdžere koji završavaju kobno i o prijetećim porukama. Društvene mreže koje koriste njihova djeca su sudeći prema odgovorima najpopularije i najmasovnije društvene mreže koje su samim tim i najopasnije upravo zbog masovnosti i dostupnosti, to su: Instagram, Facebook, YouTube, Viber i Snapchat. Ukoliko bi dijete doživjelo bilo kakav oblik nasilja na internetu reakcije roditelja bi bile slijedeće: Prijavio/la bih nadležnim organima 46,2%, preuzeo/la bih stvari u svoje ruke 15,4%, zabranio/la bih mu internet 15,4%, **ne znam nisam razmišljao/la o tome 23,1%!** Za kraj roditelji su naveli omiljenu igricu, animirani film, seriju, ili bilo koji program djeteta, među odgovorima se nije našao nijedan informativno-edukativni program, odgovori koji su se više puta ponavaljali su serija „Violeta“, „Soy Luna“, „Thundermans“,“Sam i Cat“, “iCharly“, igrica „Fifa“, Majnkraft“, „Gardenskapes“, „Fortnite“, „Tenkovi“, programi „Nickelodion“ i “Cartoon network“, emisija „South Park“.

**Krajnosti virtualnog svijeta**

„Pažnja je preduvjet za razmišljanje. Bez pažnje, ostali aspekti razmišljanja kao što su percepcija, pamćenje, govor, učenje, kreativnost, zaključivanje, rješavanje problema i donošenje odluka su smanjeni ili se uopšte ne događaju. Sposobnost djece da se nauče koncentrisati vrlo je važna, jer su pažnja i fokus osnove za gotovo sve aspekte njihovog rasta i razvoja. Potpuno nova virtualna okolina djeci je ponudila svijet u kojem je odvlačenje pažnje na sve strane gotovo norma. Postojana pažnja je nemoguća, mašta je potpuno nepotrebna, a pamćenje ograničeno. Osim toga loša kvaliteta sna može rezultirati i mentalnim problemima, lošim uspjehom u školi i drugim problemima. Problemi sa spavanjem povezani su s bihevioralnim problemima poput neredovnog pohađanja škole i veće razine umora. Pretjerano korištenje medija može utjecati na kvalitet sna i količinu sna popraćenu prekidima sna i snom lošije kvalitete (uznemirujući snovi, noćne more, itd.).“ (Dworak i Wiater, 2013, str 85.) Današnja tehnologija loše djeluje i na dugoročno pamćenje, „Nicholas Carr kaže kako postoje dva tipa memorije, to su radna memorija i dugoročna memorija. Informacije se moraju prebaciti iz radne u dugoročnu memoriju kako bi ostale pohranjene, ali svaki oblik ometanja tog procesa poput provjeravanja e-mailova ili pisanja poruka, **može izbrisati te informacije.**Također, on kaže da postoji i limit količine informacije koje radna memorija može odjednom obraditi te zbog čitanja prevelikog broja informacija u kratko vrijeme (što često radimo na internetu), brojne informacije ne možemo dugoročno zapamtiti“.[[5]](#footnote-6) Zbog svega navedenog naš mozak postaje mozak ovisnika, jer pretjerano korištenje interneta može izazvati promjene u mozgu koje su slične onima koje izazivaju ovisnost o drogi i alkoholu, pokazalo je istraživanje iz 2012. godine. Mnogi roditelji smatraju da ako njihova djeca igraju samo igrice na internetu i ne koriste društvene mreže da su sigurniji i zaštićeniji od raznih predatora, ali da li je to zaista tako? „Proučavajući statistiku i uzroke samoubistava među ruskim tinejdžerima, otkriveni je da je mnogo djece koja su počinila samoubistvo bilo učlanjeno u internetske zajednice povezane s igricom „Plavi kit“ (The Blue Whale Game). Ukratko, kako bi došli do kraja igre, igrači moraju izvesti ukupno 50 zadataka (jedan dnevno), koji uključuju fizičko i psihičko samopovrijeđivanje, kao recimo „probušiti ruku“,“'probuditi se u 4.20 ujutro i pogledati strašan video“, „urezati oštricom kita na nogu“, „cijeli dan ni s kim ne razgovarati“, „popeti se na visoku zgradu i pustiti noge da vise s ivice“ i tako dalje. Krajnji zadatak je samoubistvo, zahvaljujući kojem će igrač postati visoko razvijen i slobodan od svjetovnih briga poput simbola igrice – kita koji se nasukao. Zadaci se dijele putem lažnih profila. Naravno postoje i određena pravila igre ,nikome se o navedenim stvarima ne smije ništa govoriti kao i da se zadatci trebaju izvršavati kakvi god bili. Igricu su u maju 2016. godine razotkrile novine „Новая газета“ ( Novaja gazeta). Novinari su otkrili da je više od 100 djece koja su samoubistvo počinila između novembra 2015. i aprila 2016. godine bilo učlanjeno u internetske zajednice povezane s igricom Plavi kit“.[[6]](#footnote-7) Čak i ako neko zaista počini samoubistvo zbog članstva u suicidnoj grupi na nekoj online platformi, grupa je samo posljedica, dok pravi uzrok leži najčešće u porodici, u činjenici da roditelji nisu svjesni, ili su ravnodušni, prema problemima svoje djece. Dijete se takvim grupama pridružuje jer su negativne, a ne obrnuto.

**ZAKLJUČAK**

Internet sa svom svojom brzinom i lakoćom je generacijama koje su odrasle „na njemu“ nametnuo tu brzinu kao stil i način života. Adolescenti hoće sve, ovdje i odmah, ali ko im je učinio to dostupnim i da li im je neko pokazao da može i treba drugačije? Kroz cijelo istraživanje sam nastojala doći do odgovora ko je kriv internet ili tinejdžeri, a zapravo krivi su roditelji, odgajatelji, staratelji. Djeca od malih nogu slijede, ugledaju se i oponašaju neki autoritet, kada im roditelji jednom svojim primjerom pokažu prave vrijednosti i ispravne načine življenja taj obrazac se teško mijenja ili odbacuje. Da, roditelje prije svega smatram odgovorim za ovakve probleme, jer ne možemo djeci zabraniti internet i telefon a sami biti ovisni o istim, tako stvaramo kontraefekat i revolt. Roditelji su ti koji odgajaju i podižu djecu koja misle da i u stvarnom životu u slučaju bilo kakve pogreške ima opcija “ undo“ baš kao u virtualnom svijetu!

**LITERATURA**Aric Sigman, Daljinski upravljani, 2010.

Dworak and Wiater, Journal of Sleep, Disorders & Theraphy, 2013.
 **Internet izvori**<https://zivitrenutak.wordpress.com><https://www.b92.net>
<http://www.novi-svjetski-poredak.com>

1. <http://www.novi-svjetski-poredak.com/2018/02/08/jadna-generacija-pametni-telefoni/>

 (Pristupljeno: 5.12.2018.) [↑](#footnote-ref-2)
2. Endorfini, ili „hormoni sreće“, specifične su supstance koje luči šišarkasta žlezda da bi podigla prag bola, proizvela smirenje i osećaj povišenog raspoloženja (euforije). [↑](#footnote-ref-3)
3. Cyberbullying-nasilje na internetu, u virtualnom svijetu. [↑](#footnote-ref-4)
4. PSA Stop Bullying [↑](#footnote-ref-5)
5. <https://zivitrenutak.wordpress.com/2018/10/15/kako-nas-tehnologija-zaglupljuje/> (Pristupljeno: 22.11.2018.) [↑](#footnote-ref-6)
6. <https://www.b92.net/info/vesti/tema.php?yyyy=2017&mm=05&nav_id=1259690> (Pristupljeno: 15.11.2018) [↑](#footnote-ref-7)